section_heading: Povijest
paragraph_text: Godine 683. šire područje osvajaju Arapi, i u narednih nekoliko stoljeća stanovništvo Gaznija postepeno prelazi na islam. U kasnom 9. stoljeću osvaja ga Jakub Safari iz Zarandža i pripaja Safaridskom Carstvu. Nedugo kasnije postao je glavnim gradom Gaznavidskog Carstva koje je obuhvaćalo dijelove današnjeg Irana, Afganistana, Pakistana, sjeverozapadne Indije i središnje Azije, a potom i Guridskog Carstva. Iz Gaznija su kretale i brojne ratničke invazije prema Indiji koja je u velikoj mjeri opustošena gaznavidskim odnosno guridskim osvajanjima. Od 1215. godine Gazni je bio dijelom Horezmijskog Carstva, no samo šest godina kasnije devastiran je mongolskim osvajanjima koje je na tom području predvodio Ogotaj, sin Džingis-kana. Kasnije je grad bio i dijelom Ilkanata, Safavidskog, Kadžarskog i Duranskog Carstva. Tijekom prvog anglo-afganistanskog rata (1839. – 1842.) Gazni su poharali Britanci, no naposljetku su ipak protjerani i poraženi. Tijekom 1990-ih i 2000-ih godina, grad je bio poprištem sukoba talibana i tadžičkog Sjevernog saveza.